Urbanus Episcopus servus servorum Dei, dilecto filio Abbati Monasterii Cluniacensis ad Romanam Ecclesiam nullo medio pertinentis, Matisconensis Diœcesis, salutem et Apostolicam benedictionem. Exposcit tuæ devotionis sinceritas, et Religionis promeretur honestas, ut petitionibus tuis illis præsertim, quæ status tui et Monasterii Cluniacensis prærogativam et honorem respiciunt, favorabiliter annuamus, hinc est quod nos tuis in hac parte supplicationibus inclinati, ut tu, et successores tui Abbates dicti Monasterii, qui erunt pro tempore, tam in eodem Monasterio, quàm in Prioratibus et Ecclesiis, sive locis tibi, et eidem monasterio immediatè subjectis, infra metas tamen exemptionis Monasterii ejusdem consistentibus, omnibus et singulis scholaribus volentibus Clericali charactere insigniri, qui de locis hujusmodi oriundi fuerint, primam tonsuram Clericalem conferre valeatis, constitutionibus Apostolicis et aliis contrariis non obstantibus quibuscumque, tibi, et eisdem successoribus auctoritate Apostolica tenore præsentium indulgemus. Nulli ergo, etc. Datum Avenioni. Kalendis Aprilis, Pontificatus nostri anno V.